Efter en dag, hvor mange har opfordret til at lukke Jomfru Ane Gade ned igen, tager restauratørerne nye metoder i brug for at komme spredningen af coronasmitte i Aalborgs midtby til livs. Fra tirsdag 1. juni, bliver der krav om gyldigt coronapas også ved udendørs servering. Det fortæller Kristoffer Hjorth Storm, der er PR- og marketingchef i virksomheden Rekom, der ejer en række restaurationer i Jomfru Ane Gade. Kristoffer Hjorth Storm er også medlem af bestyrelsen i Horesta Nordjylland og viceborgmester i Aalborg. Restauratører: De unge bliver ikke smittet her Men restauratørerne melder hus forbi til ønsket om at lukke Jomfru Ane Gade ned, for at få smittetallene i Aalborgs midtby ned på et acceptabelt niveau. Blandt andre Aalborgs borgmester Thomas Kastrup-Larsen og rektoren for Aalborg Katedralskole, Christian Nielsen Warming, har talt for at lukke "Gaden" igen i en periode. Smitten kommer fra de unges ture i Jomfru Ane Gade, og det er her der skal sættes ind, lyder det fra Christian Nielsen Warming. Men præmissen er forkert, lyder det fra restauratørerne, for det er ikke i Jomfru Ane Gade, de unge bliver smittet. Vi er underlagt strenge restriktioner, og vi gør, hvad vi kan for at give de unge en sikker oplevelse, når det går i byen, lyder det fra ejeren af Zwei Grosse Bierbar, Henrik Foget Jensen. Se historien fortalt som tv-indslag

Referat:
Restauratørerne i Aalborgs festgade, har på eget initiativ indført coronapas ved udendørs servering. Det sker efter en dag, hvor opfordringerne fra skoleledere og politikere til at lukke "gaden" ned igen næsten har stået i kø.